Zápis slovného označenia MANPOWER ako ochrannej známky Spoločenstva pre výrobky a služby patriace do tried 9, 16, 35, 41 a 42 v zmysle Niceského dohovoru nemôže byť zrušený na základe existencie dôvodu zamietnutia uvedeného v článku 7 ods. 1 písm. c) nariadenia č. 40/94 o ochrannej známke spoločenstva.

Uvedené označenie je v zmysle článku 7 ods. 1 písm. c) uvedeného nariadenia v Spojenom kráľovstve, v Írsku, v Nemecku a v Rakúsku, pre služby sprostredkovania práce, resp. sprostredkovania dočasnej práce patriace do triedy 35 uvedeného dohovoru, pre ktoré bolo zapísané, z pohľadu celej populácie v pracovnom veku opisné. Pokiaľ ide totiž o Spojené kráľovstvo a Írsko, anglické slovo „manpower“ má naozaj dostatočne priamu a konkrétnu spojitosť s predmetnými službami, ktorá dotknutej verejnosti umožňuje okamžite a bez ďalšieho rozmýšľania vnímať opis týchto služieb. Pokiaľ ide o Nemecko a Rakúsko, tento výraz je podľa slovníka Duden ekvivalentom výrazu „Arbeitskraft“ (pracovná sila). Relevantní germanofónni spotrebitelia teda okamžite a bez ďalšieho rozmýšľania postrehnú konkrétny a priamy vzťah medzi výrazom a službami sprostredkovania práce a sprostredkovania dočasnej práce. Platí to o to viac, že ako vyplýva z úvodu k vyššie uvedenému zoznamu nemeckých nadbytočných slov, slovo „manpower“ je v germanofónnej slovnej zásobe moderným slovom.

Uvedené označenie je rovnako v Spojenom kráľovstve, v Írsku, v Nemecku a v Rakúsku pre väčšinu výrobkov a služieb patriacich do tried 9, 16, 41 a 42 uvedeného dohovoru, pre ktoré bolo zapísané, z pohľadu celej populácie v pracovnom veku opisné. Po prvé, toto slovo možno chápať ako označujúce obsah týchto výrobkov a služieb, ak sa používajú v rámci služieb sprostredkovania práce. V tejto súvislosti by príslušná skupina verejnosti, ktorá sa okrem toho v prípade týchto výrobkov a služieb zhoduje s tou skupinou verejnosti, ktorá je definovaná pre služby sprostredkovania práce, resp. sprostredkovania dočasnej práce patriace do triedy 35, v dotknutej ochrannej známke vnímala priamy a konkrétny odkaz na uvedené výrobky a služby. Po druhé, keďže tieto výrobky a služby zahŕňajú výrobky alebo služby, ktoré nemajú žiadnu spojitosť so službami sprostredkovania práce a sprostredkovania dočasnej práce, je potrebné uviesť, že slovo „MANPOWER“ bolo zapísané pre každé z nich ako celok.

Naopak v Holandsku, Švédsku, Dánsku, Fínsku a ostatných neanglofónnych členských štátoch Spoločenstva uvedené označenie pre tovary a služby patriace do tried 9, 16, 35, 41 a 42 v zmysle Niceského dohovoru, pre ktoré bolo zapísané, nie je z pohľadu celej populácie v pracovnom veku opisné. Nie je totiž preukázané, že v rámci kontextu výrobkov a služieb chránených ochrannou známkou sa na účely oslovenia osôb z verejnosti, ktoré boli vzaté do úvahy, používa angličtina, hoci len ako alternatíva k národnému jazyku.

Z toho vyplýva, že v Spojenom kráľovstve, v Írsku, v Nemecku a v Rakúsku získala ochranná známka rozlišovaciu spôsobilosť používaním pre služby sprostredkovania práce, resp. sprostredkovania dočasnej práce patriace do triedy 35. Táto rozlišovacia spôsobilosť sa má rozšíriť na výrobky a služby chránené ochrannou známkou, patriace do iných tried. Ochranná známka má totiž opisný charakter iba vo vzťahu k určitým výrobkom a službám patriacim do tried 9, 16, 41 a 42. Slovo „manpower“ možno vnímať ako označenie obsahu len tých z týchto výrobkov a služieb, ktoré sú používané v rámci služieb sprostredkovania práce, a spotrebiteľ spájajúci tieto výrobky a služby z tried 9, 16, 41 a 42 so službami sprostredkovania práce a službami sprostredkovania dočasnej práce by mohol vnímať ochrannú známku ako označenie pôvodu týchto výrobkov a služieb, odkazujúc tak na majiteľa.

(pozri body 57 — 59, 66 — 68, 79, 80, 85, 89 — 92, 135 — 141, 144, 145)